[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.11.2007

COM(2007) 710 τελικό

2007/0244 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 21/2004 του Συμβουλίου όσον αφορά την ημερομηνία καθιέρωσης της ηλεκτρονικής αναγνώρισης των αιγοπροβάτων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με τον κανονισμό (ΕΚ) αριθ. 21/2004, η Επιτροπή οφείλει να εξετάσει την πείρα που έχει προκύψει από τα διάφορα σχέδια που έχουν εφαρμοστεί στα κράτη μέλη όσον αφορά την εφαρμογή συστημάτων ηλεκτρονικής αναγνώρισης και να υποβάλει έκθεση στο Συμβούλιο. Η έκθεση αυτή πρέπει να συνοδεύεται από πρόταση, επί της οποίας θα ψηφίσει το Συμβούλιο, με σκοπό την επιβεβαίωση ή την τροποποίηση της ημερομηνίας της 1ης Ιανουαρίου 2008 για την υποχρεωτική εισαγωγή της ηλεκτρονικής αναγνώρισης.

Η έκθεση της Επιτροπής αναφέρει ότι, πριν καθοριστεί η τελική ημερομηνία για την υποχρεωτική χρήση της ηλεκτρονικής αναγνώρισης, πρέπει να διεξαχθεί ευρύτερη συζήτηση με τους εμπλεκόμενους φορείς, ιδίως σχετικά με τον οικονομικό αντίκτυπο που θα έχει η καθιέρωση της ηλεκτρονικής αναγνώρισης.

Συνεπώς, ο κανονισμός (ΕΚ) αριθ. 21/2004 πρέπει να τροποποιηθεί, προκειμένου να καθοριστούν οι διαδικασίες ορισμού της ημερομηνίας κατά την οποία η ηλεκτρονική αναγνώριση των αιγοπροβάτων θα καταστεί υποχρεωτική.

2007/0244 (CNS)

Πρόταση

ΚΑΝΟΝΙΣΜΟ Υ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 21/2004 του Συμβουλίου όσον αφορά την ημερομηνία καθιέρωσης της ηλεκτρονικής αναγνώρισης των αιγοπροβάτων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

τη γνώμη της Ευρωπαϊκής Οικονομικής και Κοινωνικής Επιτροπής[3],

Εκτιμώντας τα ακόλουθα:

(1) Ο κανονισμός (ΕΚ) αριθ. 21/2004 του Συμβουλίου, της 17ης Δεκεμβρίου 2003, για τη θέσπιση συστήματος αναγνώρισης και καταγραφής των αιγοπροβάτων[4] ορίζει ότι κάθε κράτος μέλος υποχρεούται να δημιουργήσει σύστημα για την αναγνώριση και την καταγραφή των αιγοπροβάτων σύμφωνα με τις διατάξεις του παρόντος κανονισμού.

(2) Το άρθρο 9 παράγραφος 3 του κανονισμού (ΕΚ) αριθ. 21/2004 ορίζει ότι η ηλεκτρονική αναγνώριση καθίσταται υποχρεωτική από την 1η Ιανουαρίου 2008 για όλα τα ζώα που καλύπτονται από τον κανονισμό.

(3) Επιπροσθέτως, το άρθρο 9 παράγραφος 3 του εν λόγω κανονισμού ορίζει ότι έως τις 30 Ιουνίου 2006 η Επιτροπή πρέπει να υποβάλει στο Συμβούλιο έκθεση σχετικά με την εφαρμογή του συστήματος ηλεκτρονικής αναγνώρισης, συνοδευόμενη από κατάλληλες προτάσεις, επί των οποίων θα ψηφίσει το Συμβούλιο, με σκοπό την επιβεβαίωση ή, εφόσον απαιτείται, την τροποποίηση της ημερομηνίας καθιέρωσης της υποχρεωτικής χρήσης του εν λόγω συστήματος.

(4) Η έκθεση της Επιτροπής αναφέρει ότι, πριν καθοριστεί η τελική ημερομηνία για την υποχρεωτική χρήση του εν λόγω συστήματος, πρέπει να διεξαχθεί ευρύτερη συζήτηση με τους εμπλεκόμενους φορείς, ιδίως σχετικά με τον οικονομικό αντίκτυπο που θα έχει η καθιέρωση της ηλεκτρονικής αναγνώρισης. Συνεπώς, χρειάζεται περισσότερος χρόνος για να γίνουν οι διαβουλεύσεις με τους εμπλεκόμενους φορείς και να ληφθούν υπόψη οι παρατηρήσεις τους.

(5) Ορισμένα κράτη μέλη έχουν ήδη αναπτύξει την τεχνολογία που απαιτείται για την καθιέρωση της ηλεκτρονικής αναγνώρισης και έχουν αποκτήσει σημαντική πείρα όσον αφορά την εφαρμογή της. Αυτά τα κράτη μέλη δεν πρέπει να εμποδιστούν να την καθιερώσουν σε εθνικό επίπεδο, αν το θεωρούν ενδεδειγμένο. Η πείρα τους αναμένεται να παράσχει στην Επιτροπή και στα άλλα κράτη μέλη περαιτέρω πολύτιμες πληροφορίες για τις τεχνικές συνέπειες της ηλεκτρονικής αναγνώρισης και για τον αντίκτυπό της, πληροφορίες που πρέπει να ληφθούν υπόψη για τον καθορισμό της ημερομηνίας κατά την οποία η ηλεκτρονική αναγνώριση πρέπει να καταστεί υποχρεωτική σε κοινοτικό επίπεδο.

(6) Επομένως, ο κανονισμός (ΕΚ) αριθ. 21/2004 πρέπει να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 21/2004 τροποποιείται ως εξής:

(1) Στο άρθρο 9 παράγραφος 3, το πρώτο εδάφιο αντικαθίσταται από το ακόλουθο κείμενο:

"3. Αρχής γενομένης από την ημερομηνία που πρέπει να καθοριστεί σύμφωνα με τη διαδικασία του άρθρου 13 παράγραφος 2, η ηλεκτρονική αναγνώριση, σύμφωνα με τις κατευθυντήριες γραμμές της παραγράφου 1 του παρόντος άρθρου και τις σχετικές διατάξεις του τμήματος Α του παραρτήματος, καθίσταται υποχρεωτική για όλα τα ζώα που γεννιούνται μετά την εν λόγω ημερομηνία. Αυτή η ημερομηνία:

α) πρέπει να καθοριστεί με βάση την εκτίμηση των τεχνικών συνεπειών, του κόστους και του συνολικού αντικτύπου της χρήσης της ηλεκτρονικής αναγνώρισης·

β) πρέπει να καθοριστεί τουλάχιστον 12 μήνες πριν από την ημερομηνία κατά την οποία η χρήση της ηλεκτρονικής αναγνώρισης θα καταστεί υποχρεωτική."

(2) Το άρθρο 9 παράγραφος 4 αντικαθίσταται από το ακόλουθο κείμενο:

"4. Τα κράτη μέλη μπορούν να καθιερώσουν την υποχρεωτική χρήση της ηλεκτρονικής αναγνώρισης για τα ζώα που γεννιούνται στο έδαφός τους πριν από την ημερομηνία που πρόκειται να καθοριστεί κατά τα προβλεπόμενα στην παράγραφο 3."

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] EE L xxx της xx.xx.xxxx, σ. xx.

[2] EE L xxx της xx.xx.xxxx, σ. xx.

[3] EE L xxx της xx.xx.xxxx, σ. xx.

[4] ΕΕ L 5 της 9.1.2004, σ. 8. Κανονισμός όπως τροποποιήθηκε με τον κανονισμό (ΕΚ) αριθ. 1791/2006 (ΕΕ L 363 της 20.12.2006, σ. 1).